《汪孝子诗》
清代·徐杞

习隐辞尘俗，端居葆性真。心惟甘淡泊，质更抱清淳。

盛德孚行路，遗风表搢绅。慈帏期不老，子舍讫终身。

寝膳朝昏切，扶持左右频。疾无烦上药，诚可格明神。

寸草情逾苦，三春景欲沦。瞻容余涕泪，营葬剧艰辛。

不间生存日，宁忘永感辰。双鸠庐上乳，缟兔陇边驯。

自昔传灵异，于君孰比伦。一朝成大暮，千载失完人。

幸际明良会，欣看纶綍新。芳声长不没，图篆勒贞珉。

作者简介：徐杞，字集功，号静谷，钱塘人。康熙壬辰进士，改庶吉士，授编修，历官宗人府府丞。